Soñjal a ran neuze er pezh am eus graet hiziv, ur c'holl amzer, n'eus netra da gontañ, n'eus netra da lavar, un druez, daoust ha ken goullo eo bet ma devezh ? Lennet am eus koulskoude, lennet ha treset, chomet da straniñ war an Etrerouedad, war ar wienn a vrasañ bemdez, savet gant kevnid diwelus ha diniver. Aet on da brenañ ur bloc'had pajennoù gwenn  nevez, folennoù din da dresañ, paper adimplijet, ar Big Green Sketch Pad (an trede e gwirionez). Treset am eus ennañ endeo, tresadennoù evidon, tresadennoù evit tud all, tresadennoù na vint biskoazh diskouezet, tresadennoù a vez skanet. Aet on pelloc'h gant krouidigezh tudennoù a zo bet o pourmen 'barzh ma fenn e-pad pell bremañ. Lakaet am eus un dremm resisoc'h war tudennoù am eus lakat da vevañ a hed degadoù a bajennoù, da vezañ tostoc'h diouto marteze. Prenet am eus levrioù ivez, lod da brofañ, lod da lenn, da reiñ boued d'am spered, da vouetañ ma awen, da lakaat dour-tan e keflusker ma c'halon. Ul lenner eo ar skrivagner, n'eus netra gwiroc'h, ha spi am eus e vo ken plijet an dud o lenn eget ma'z on o skrivañ. Gouzout a ran e vefen bet laouen, me. Evel boaz e ran ar pezh a blij din, ha gwazh-a-se evit ar re na blijo ket dezho. Koulskoude e chom labour c'hoazh, hag e adlennan, hag e adlennan c'hoazh kentoc'h eget klokaat ar pezh am eus da ober.